b'\n_START_ARTICLE_\nUppotukki (elokuva)\n_START_PARAGRAPH_\nUppotukki on Yleisradion TV2:n teatteritoimituksen tuottama, vuonna 1984 ensiesitetty kaksiosainen television draamaelokuva, jonka on ohjannut Kalle Pursiainen. H\xc3\xa4n laati my\xc3\xb6s k\xc3\xa4sikirjoituksen yhdess\xc3\xa4 Pirkko Kurikan kanssa, ja he saivat siit\xc3\xa4 valtionpalkinnon._NEWLINE_Elokuvassa ankara miesopettaja (Hannu Lauri) j\xc3\xa4rjest\xc3\xa4\xc3\xa4 yhdess\xc3\xa4 lapsuudenyst\xc3\xa4viens\xc3\xa4 kanssa lapsille leikkisodan, joka muuttuu todelliseksi lasten ja aikuisten v\xc3\xa4liseksi taisteluksi. Osien nimet ovat \xe2\x80\x9dPuupyssyjen sota\xe2\x80\x9d (70 min) ja \xe2\x80\x9dIntiaanileikki\xe2\x80\x9d (78 min)._NEWLINE_Uppotukki oli teini-ik\xc3\xa4isten Samuli Edelmannin ja Santeri Kinnusen ensimm\xc3\xa4isi\xc3\xa4 merkitt\xc3\xa4vi\xc3\xa4 roolit\xc3\xb6it\xc3\xa4.\n_START_SECTION_\nTuotanto\n_START_PARAGRAPH_\nUppotukkia kuvattiin kahtena kes\xc3\xa4n\xc3\xa4 Sulkavan Linnavuoren maisemissa.\n_START_SECTION_\nVastaanotto\n_START_PARAGRAPH_\nHelsingin Sanomien Jukka Kajava sanoi vuonna 1984 ensiesitetyst\xc3\xa4 Uppotukista v\xc3\xa4lill\xc3\xa4 pilkist\xc3\xa4v\xc3\xa4n esiin \xe2\x80\x9dse, mit\xc3\xa4 haluttiinkin: aikuisten maailman julmuus, julmuuden siirt\xc3\xa4minen seuraavaankin sukupolveen\xe2\x80\x9d. Perhe-elokuvan vaatimukset ovat kuitenkin h\xc3\xa4nest\xc3\xa4 tuoneet elokuvaan \xe2\x80\x9dpitkityst\xc3\xa4, toiminnan ep\xc3\xa4loogisuutta, tilanteita joissa ihminen ei todellisuudessa toimisi niin kuin k\xc3\xa4sikirjoitus k\xc3\xa4skee\xe2\x80\x9d. Uusintaesityksen 1986 alla saman lehden Kai Ovaskainen sanoi Uppotukin antavan ajattelemisen aihetta, mutta hieman alleviivaavalla ja ahdistavallakin tavalla. H\xc3\xa4n sanoo tv-elokuvan j\xc3\xa4nnitteiden rakentuvan paljolti Ippe K\xc3\xa4tk\xc3\xa4n musiikin ja videokuvauksen mahdollistamien yll\xc3\xa4tt\xc3\xa4vien kuvallisten keinojen varaan.'